b'\n_START_ARTICLE_\nManuel I Megas Komnenos\n_START_SECTION_\nUtfordringen fra Mongolriket\n_START_PARAGRAPH_\nI 1243 kjempet en milit\xc3\xa6r styrke fra Trapezunt sammen med de tyrkiske seldsjukkene og en kontingent fra Keiserriket Nikea mot styrker fra Mongolriket i Persia. Mongolene seiret i slaget ved K\xc3\xb6e Da\xc4\x9f og b\xc3\xa5de seldsjukkene og Manuel I m\xc3\xa5tte underlegge seg mongolsk overh\xc3\xb8yhet. Manuel var selv p\xc3\xa5 visitt hos mongolenes leder G\xc3\xbcy\xc3\xbck Khan i 1246. Dette ble ansett som viktig for \xc3\xa5 gi ham et n\xc3\xa6rmere forhold til khanens n\xc3\xa6rmeste krets. Det seldsjukkiske Anatolia var ellers underlagt streng kontroll fra mongolene._NEWLINE_Den 24. juni 1254 klarte Manuel \xc3\xa5 gjenerobre Sinope og utnevnte Ghadras til arkont i den viktige havnebyen ved Svartehavet I de \xc3\xa5rene Manuel hadde kontroll med denne havnen var seldsjukkene stengt ute fra havet og Trapezunt kontrollerte Svartehavet med sin fl\xc3\xa5te._NEWLINE_Shukurov hevder, som Kur\xc5\xa1kanskis, at Manuel hadde f\xc3\xa5tt en tillatelse \xe2\x80\x93 en \xc2\xabyarlik\xc2\xbb fra det mongolske ilkhanatet til \xc3\xa5 innta Sinope og at dette var gjort som et mottrekk mot Den gylne horde som hadde overherred\xc3\xb8mme over seldsjukkene.\n_START_SECTION_\nMyntsystemet under Manuel\n_START_PARAGRAPH_\nManuel I\xe2\x80\x99s regjering var den f\xc3\xb8rste i Trapezunt som utstedte mynter i stort omfang. Dette viste to ting: For det f\xc3\xb8rste var utstedelse av mynter i edelt metall (s\xc3\xb8lv og gull) en markering av regjeringens og herskerens styrke og autoritet, for det andre var det er indikator og stimulans for h\xc3\xb8y \xc3\xb8konomisk aktivitet. Selv om det eksisterer kobbermynter fra regjeringstiden til forgjengeren Andronikos I Gidos er det under Manuel det tar fart. Man mener at det ble sl\xc3\xa5tt omtrent 200 typer s\xc3\xb8lvmynter (\xc2\xabaspron\xc2\xbb) i hans tid, mens etterf\xc3\xb8lgeren Andronikos II Komnenos fikk sl\xc3\xa5tt 138 typer. Mynter fra Trapezunt sirkulerte ogs\xc3\xa5 utenfor keiserriket, spesielt i Georgia. Manuels mynter ble s\xc3\xa5 utbredt at det har gitt opphav til det georgiske navn p\xc3\xa5 penger, \xc2\xabkirmaneoul\xc2\xbb, som kommer av \xc2\xabkuros Manuel\xc2\xbb eller Caesar Manuel\xc2\xbb._NEWLINE_\xc3\x85rsaken til oppblomstringen av denne valutaen er ikke kjent, men det antas at det ble sl\xc3\xa5tt etterligninger av Manuels mynt i Georgia. Michel Kur\xc5\xa1anskis har antydet at noen av myntene ble sl\xc3\xa5tt under regjeringene til Manuels etterf\xc3\xb8lgere Andronikos og Georgios fordi deres mongolske overherrer forb\xc3\xb8d dem \xc3\xa5 sl\xc3\xa5 s\xc3\xb8lvmynter i eget navn. Ikke desto mindre antas det at majoriteten av mynter fra denne tiden er legalt sl\xc3\xa5tt av Manuels regjering._NEWLINE_Enkelte historikere tilskriver \xc3\xb8kningen i mynt til en endring av handelsruten i Silkeveien under Manuels regjering. Da Hulagu Khan erobret Bagdad i 1258 ble ruten endret slik at den gikk nordover fra Armenia, gjennom \xc3\xb8vre del av Eufratdalen og Ziganapasset til Trapezunt i stedet for til Middelhavet. Anthony Bryer har imidlertid p\xc3\xa5pekt at volumet av handel p\xc3\xa5 denne ruten var liten, og skatter og avgifter som ble hentet fra varene som passerte gjennom Trapezunt (den s\xc3\xa5kalte \xc2\xabkommerkion\xc2\xbb), ville h\xc3\xb8yst ha v\xc3\xa6rt 30\xc2\xa0% av keiserrikets totale inntekter i et travelt \xc3\xa5r, og andre \xc3\xa5r ned mot 6%. Andre har pekt p\xc3\xa5 at s\xc3\xb8lvgruvene i regionen G\xc3\xbcm\xc3\xbc\xc5\x9fhane var innenfor grensene til Trapezunt-riket p\xc3\xa5 1200-tallet og kunne gi r\xc3\xa5materialet til disse myntene, men unders\xc3\xb8kelser har vist at disse gruvene ikke ble tungt utnyttet f\xc3\xb8r p\xc3\xa5 1700-tallet. Kur\xc5\xa1anskis har antydet at disse myntene ble brukt til \xc3\xa5 betale skatt til mongolene i Persia, men det forklarer ikke de store funnene av mynt siden mongolene smeltet om mye av metallet for \xc3\xa5 produsere egne mynter og smykker.\n_START_SECTION_\nArven etter Manuel I\n_START_PARAGRAPH_\nManuel gjenoppbygde Hagia Sophia-klosteret i Trapezunt mellom 1250 og 1260. Historikeren Antony Eastmond beskriver kirken som \xc2\xabdet fineste overlevende bysantinske keiserlige monumentet i sin periode\xc2\xbb.'